انقرہ (آن لائن) ترکی نا صدر رجب طیب ایردوان پارینے کہ آیا صوفیہ نا بابت پک انگا فیصلہ نا حق بیرہ ترک حکومت ءِ دوئی ءِ۔ ایلو ملک آتا کاریم بیرہ دا فیصلہ نا احترام ءِ کننگ ءِ۔ در ملکی خبر رساں ادارہ نا رداٹ تینا اسہ انٹرویو سے ٹی صدر اردوان پارینے کہ آیا صوفیہ ہمو جاگہ ءِ کہ ہراڑے فتح استنبول آن پد فاتح سلطان مہمت خان اولیکو جمعہ نماز ءِ ادا کرے و اودے سرسہبی نا نشانی سے نا وڑاٹ مسیت اسے ٹی بدل کرے۔ ہندا سوب آن راج انا ذہن و اُست اٹ دا جاگہ نا بھاز بھلو ہند اسے۔ او پارینے کہ 1934 ٹی آیا صوفیہ نا عجائب گھر ٹی بدلی نا فیصلہ ملت نا اُست ءِ ہسون کرے۔ دا ہند انا تینا درستی راستی نا وڑاٹ پدی بننگ المی ئس۔ او پارینے کہ ریاستی مجلس شوریٰ اودے پیش کروک آ درخواست نا حتمی فیصلہ ءِ بنفینے۔ آیا صوفیہ نا حیثیت نا بابت پک انگا فیصلہ نا حق پین کس اسے اف بیرہ ترک ملت ءِ دوئی ءِ۔ دا ننا جند انا ویل اسے۔ ایلو ملک آتے کاریم بیرہ دا فیصلہ نا احترام کننگ نا ءِ۔ لیبیا نا سیاسی کاختی آ ہیت کرسا او پارینے کہ کوزہ گیر حفتر و اونا مخ تف آتا کوزہ پلان سرسہب مننگ کتو۔ ترکی و لیبیا نا نیام اٹ سمجھوتہ ءِ یات ترسا او پارینے کہ دا سمجھوتہ نا طفیل ترکی نہ بیرہ دے ٹکی بحرِ روم اٹ تینا حق و مفاد آتے ضمانت اٹ ہلکنے وخت اس کہ لیبیا ٹی تینا ایلم تتون کمک کرینن۔ صدر اردوان پارینے کہ سیاسی و اقتصادی وڑاٹ لیبیا نا سوگوی قطبی افریقہ و یورپ ہڑتوم آتے جوان مریک۔
